
Soarele pătrundea cu greu în metropolă ca un pelerin venit pe jos din inima deșertului cu fața acoperită, înconjurat de vânturi ascuțite pline de praf de parcă ar fi atacat din fiecare unghi cu lovituri de cuțite ca un războinic de elită. Dinspre ocean orașul cu zgârâie-norii învăluiți de smog părea mai degrabă fantoma unui naufragiu din care se mai vedeau la suprafața apei câteva catarge rupte si zdrențele velelor de odinioară. La nivelul străzii, vântul adia molatic ca o mângâiere a luminii, dar în înalt, pe terasele blocurilor înalte de sticlă, tăia aerul în șuvițe ca un samurai care-și încearcă katana pe o momâie de bambus. 

La marginea cartierului o pasăre căzu pe bordurile încinse zvâcnind, încercând cu un ultim spasm să apuce umbra unui pachet mototolit de țigări care i se păruse o șuviță de apă. Un șoim ca un foc din arma unui lunetist lovi pasărea smulgând-o de pe pământ instantaneu, ca și cum ar fi fost o vrajă trimisă de un magician, ridicând-o printre rablele parcate aiurea, ștergând un stâlp de iluminat, aproape scăpând pasărea grea, reușind s-o apuce mai bine în timp ce dădea din aripi obosit, reușind să ajungă în sfârșit până la balustrada unei reclame Coca-Cola care pâlpâia încă din becuri în arșita zilei. Înfigându-și ghiarele adânc în pieptul prăzii îi împlântă ciocul în carne smulgând o șuviță de sânge, privind cu atentie în jur, verificând teritoriul. Țipă scurt spre strada topită de căldură după un ATV care lovi amorțeala cartierului cu serii de ambreiaj explodând insuportabil ca niște rafale de mitralieră și negrul de la ghidoane fără tricou cu o basma roșie în jurul frunții chiui ca la un rodeo ridicând cele două roți din față, aruncând în jur foarte mândru de el explozii de eșapament cutremurând fațadele.

O rază plină de praf atinse fereastra unui flat de la parterul unui bloc de lângă supermarket iar Frank Hunt întoarse capul spre stradă din fotoliu nepăsător ducând sticla de whiskey la gură numai că sticla era goală. Îl știa pe negru, chiar îl oprise o dată cu o lovitură de lopată. Pur și simplu luase o lopată din grădină și-l doborâse de pe ATV.

- Eu vreau liniște pe strada asta, îi spusese șuierând. Liniște! Data viitoare am să te lovesc cu toporul. Direct în gură? Ai înțeles?

-Da, da, am înțeles, zise negrul speriat răsturnat pe spate, numai să scape. 

Se ridică greu din fotoliu dând să așeze sticla pe o măsuță dar mâna îi tremură, scrântindu-și încheietura, dărâmând toate lucrurile din raftul bibliotecii în care se izbi cu umărul. Dădu să ridice lucrurile de pe jos dar camera de jur împrejur era plină de cd-uri, cărți, cutii, scule, cabluri, un făraș și o mătură, ambalaje, un aspirator, o râșniță manuală de cafea, un sfeșnic din lemn cu urme de ceară, fel de fel de nimicuri și obiecte de care Frank numai avea nevoie, dar pe care ezita în fiecare zi să le arunce. Încercând să se sprijine de ușă, toată camera se aplecă periculos într-o parte răsturnând toate lucrurile unele peste altele.  Așa că hotărî să le lase acolo și să se îndrepte spre baie, realizând că aproape căzuse în cap, dar printre lucrurile de pe podea zări o fotografie într-o ramă veche de lemn. Zâmbi încercând s-o șteargă de praf, însă fotografia care-l arăta mai tânăr lângă o fată frumoasă se umplu de sânge și abia atunci își dădu seama că avea o rană la mână destul de urâtă. Surprins îți scoase un ciob de sticlă din rană și-l duse la ochi să-l observe mai bine, iar ciobul sclipi ca o lamă de șiș palmată de un deținut. Apoi privindu-și tricoul și pantalonii plini de sânge își încropi un bandaj după ce-și înfășură un sul de hârtie în jurul rănii. Aplică în sfârșit un pansament pe vena deschisă, legându-l cu grijă în jurul mâinii. Dădu să aprindă o țigară. Pachetul era gol. Îl mototoli și-l aruncă la coș, dar mototolul de carton lovi buza coșului de plastic și se învârti ca un titirez în spatele televizorului așezat direct pe podea. Se trezi în baie în fața oglinzii și după ce aruncă din palmă câteva jeturi pe față, simțindu-și gura coclită de nicotină întinse pasta de dinti pe periuță și începu să-și frece dinții. Verifică urma albă ulcerată a unui herpes de pe gingie în colțul gurii și privi pasta de dinti de pe periuță cu atentie câteva secunde. Lăsă periuța lângă robinet și apucă tubul întinzând pasta pe față ca și cum ar fi folosit o cremă de camuflaj înainte de misiune. Se trezi în dormitor căutând într-un geamantan, dând uniforma de ofițer la o parte, apucând revolverul de mâner. Îl trase din teacă verificându-i trăgaciul. Băgă un cartuș în butucul de șase focuri, îl roti și-l înfipse în gură apăsând trăgaciul strângând ochii deja văzându-și cu ochii minții creierii murdărind pereții. Dar revolverul făcu doar click. Cu ochii în lacrimi zări o altă fotografie pe noptiera de lângă pat

